Dragi Majo i Gorane!

Zen – budističko hodočašće „88 hramova japanskog otoka Shikoka“ pobudilo je našu radoznalost. Nadajući se da ćemo u Vašim zapisima i fotografijama na Facebook stranicama pronaći ključeve za razumijevanje istočnjačkih ideja, sa zanimanjem i nestrpljenjem smo iščekivali svaki Majin haiku, svaki kulturno – povijesni trag u umjetnosti, običajima, etici i svakodnevnom životu Japana.

Spojivši u cjelinu neposrednost kineske praktičnosti i dubinu indijske meditacije, a oplemenjen japanskom jednostavnošću, zen – budizam je dijelom postao i naš put doživljavanja života. Neki su od nas pokušali „vidjeti“ svijet onakvim kakav zaista jest, neprekriven nerazumijevanjem ljudi i njihovim intelektualiziranjem.

Unatoč poteškoćama (dnevno 20 do 30 km pješice, žuljevi, morska obala – visoke planine), pa i patnji, osjećali smo slobodu u svakom Vašem koraku.

Čestitamo Vam na ustrajnosti i vjerujemo da ste i na ovom putovanju, uz pozitivnu energiju i unutarnji mir, dosegnuli zrnca mudrosti u spoju modernog i drevnog, arhitekture i prirode, te duha i pokreta u trenucima nadahnuća. Veseli nas Majin prvi japanski rođendan i simbolika proljeća, tj. ljepota cvjetanja, koje ste dočekali u Japanu.

Želimo Vam još mnogo neobičnih putovanja!

Hvala Vam što svojim pješačenjima nadahnjujete druge i učite nas da su to zapravo susreti čovjeka sa samim sobom, doživljaji koji nas mijenjaju, neprocjenjivo unutarnje bogatstvo. Putovanja mogu biti najveća inspiracija, a (eto) umjesto suvenira putopjesnici kući donose pjesme. Najljepši trenuci posljednji su koraci puta, kada osjećamo samo poniznost i zahvalnost.

Uz korak po korak, kako je jedino i moguće, sretno!

Učenici i djelatnici Željezničke tehničke škole Moravice (30. ožujka 2018.)